open-index/open-wikipedia-markdown huggingface dataset:
Surgantiškės

**Surgantiškės** – kaimas Kaišiadorių rajono savivaldybėje, 6 km į šiaurę nuo Kruonio, prie Kruonio HAE (į šiaurę nuo jėgainės tvenkinio), kairiajame Strėvos krante (prie jos žiočių). Surgantiškių piliakalniais dar vadinami Maisiejūnų piliakalniai, o pilkapiais – Maisiejūnų pilkapiai.

Kaime yra Kruonio gravitacinė kalva – važiuojant keliu link Kruonio jėgainės tvenkinio automobiliai į kalną rieda patys, o nuokalnėn – stoja. Tai yra optinė iliuzija, o ne gravitacinė anomalija.

## Gyventojai

## Šaltiniai
Skroblas

**Skroblas** (*Carpinus*) – beržinių (*Betulaceae*) šeimos gentis. Lietuvoje daugiausia skroblynų yra šalies pietvakariuose (Suvalkija).

## Charakteristika
Liemuo briaunotas, pilkas, žievė lygi. Laja tanki, be stiprių šakų. Žiedai žirginiuose, kurie iš pumpurų išsiskleidžia kartu su lapais; kiekvieną žiedą dengia kiaušiniška pažiedė, kurios pamate yra 4–12 kuokelių, perskeltais koteliais. Vaisius – riešutėlis, prisitvirtinęs prie gvildo pamato.

## Rūšys
Gentyje yra apie 50 rūšių, paplitusių Europoje, R. Azijoje ir Š. Amerikoje. Lietuvoje auga 1 savaiminė rūšis.
* Paprastasis skroblas (*Carpinus betulus*)
* Karolininis skroblas (*Carpinus caroliniana*)
* Širdžialapis skroblas (*Carpinus cordata*)
* *Carpinus fargesii*
* *Carpinus faginea*
* *Carpinus laxiflora*
* Japonijos skroblas (*Carpinus japonica*)
* Rytų Azijos skroblas (*Carpinus orientalis*)
* *Carpinus tschonoskii*
* Dailusis skroblas (*Carpinus turczaninowii*)
Swinging London

**Swinging London** – populiariai naudojamas terminas, apibūdinantis XX a. 7-ojo dešimtmečio antrosios pusės Londono kultūrines tendencijas. Šis, į naujoves ir modernumą orientuotas, optimizmo ir hedonizmo periodas siejamas su bendrąja to laikotarpio vakarų pasaulio kultūrine revoliucija. Pagrindinis pastarojo atgimimo stimulas buvo po Antrojo pasaulinio karo atsigaunanti Jungtinės Karalystės ekonomika. Terminas „prigijo“ visuomenėje po to, kai 1966 m. balandžio 15 d. žurnale „Time“ tuometinės miesto nuotaikos buvo pramintos, kaip *swinging* (liet. *madingas*).
Vincentas Vaitiekūnas

**Vincentas Vaitiekūnas** (1908 m. spalio 24 d. Šlapakiuose, Joniškio raj. – 1987 m. birželio 8 d. Šiauliuose) – kraštotyrininkas, muziejininkas, esperantininkas.

## Biografija
1929 m. baigė Šiaulių berniukų gimnaziją. Dirbo tarnautoju Šiaulių apygardos teisme. Nuo 1928 m. laisvalaikiu bendardarbiavo Šiaulių Aušros muziejuje, vyko į ekspedicijas, tvarkė surinktus eksponatus, juos katalogavo, rašė straipsnius į leidinius „Šiaulių metraštis“, „Gimtasai kraštas“. 1933–1940 m. Šiaulių kraštotyros draugijos sekretorius.

Karo metais dalyvavo Aušros muziejaus evakuacijos darbuose. Nuo 1957 m. iki mirties – etatinis Aušros muziejaus darbuotojas, vyr. mokslinis bendradarbis, Dailės skyriaus vedėjas. Surinko etnografinių, tautodailės eksponatų, parengė kelias ekspozicijas, bendradarbiavo miesto ir respublikinėje spaudoje.

Mokėjo keletą užsienio kalbų, tarp jų ir esperanto, vedė ekskursijas, skaitė paskaitas. 1977 m. Lietuvos kraštotyros draugijos garbės narys. Šiauliuose pasodino per 20 ąžuolų įžymiems žmonėms, svarbiems įvykiams atminti.

Prie Aušros muziejaus 1994 m. atidengta atminimo lenta.

## Literatūra
* Vincas Vaitekūnas (literatūros rodyklė, sudaryt. Danutė Darbutienė, 1984 m.).
* Rinktiniai kraštotyros darbai (sudaryt. Olga Čapkevičienė, Birutė Salatkienė, Aušros muziejus, 1998 m.).
Veiksmo žaidimas

**Veiksmo žaidimas** () – kompiuterinių žaidimų žanras, kuriame svarbiausia yra įtampa ir veiksmas. Veiksmo žaidimai iš žaidėjo reikalauja greitos reakcijos, įgūdžių greitai panaudoti valdymo priemones. Juose tikroviškumas kartais būna supaprastintas (pavyzdžiui, herojaus padėtis dažnai įvertinama „gyvybėmis“, kurios mažėja į jį šaudant ar mušant; žaidimas galutinai baigiasi praradus visas, bet jas dažnai galima atstatyti paprastomis priemonėmis, tokiomis kaip vaistinėlės pakėlimas nuo žemės).

Išskiriami tokie pagrindiniai veiksmo žaidimų požanriai:
* Platformer žaidimai (dabar praktiškai pasenęs požanris, daugiausiai klestėjęs iki atsirandant 3D grafikai; vaizdas rodomas iš šono, herojus eina iš kairės į dešinę arba atvirkščiai ir taip stumiasi vaizdas, pakeliui dažniausiai reikia kovoti su priešais).
* Šaudyklės (pirmas žaidimas – „Wolfenstein 3D“. Vaizdas rodomas iš herojaus matymo taško (pirmo asmens šaudyklės) arba iš už jo nugaros (trečio asmens šaudyklės), reikia kovoti su varžovais.
* Muštynių žaidimai (*faitingai*; populiarūs daugiausiai platformose – du priešininkai čia kovoja vienas su kitu panaudodami įvairius veiksmus; veiksmingesni veiksmai paprastai pasiekiami sudėtingomis mygtukų kombinacijomis, kurias įvaldyti reikia laiko).
* Beat 'em up – muštynių žaidimų, kuriuose žaidėjai kovoja su priešų būriais, žanras.
* Arkadiniai žaidimai (veiksmo žaidimų požanris, o ne simuliatorių; pavadinimas kilo nuo simuliatorių, kurie būdavo pritaikyti žaidimo automatams () – čia realizmas, lyginant su simuliatoriais, sumažintas, nors veiksmus reikia atlikti panašius – lenktyniauti, skraidyti lėktuvu ir t. t.)

Dar ir iki interneto išpopuliarėjimo veiksmo žaidimai buvo patogūs tuo, kad juos neretai buvo galima žaisti dviese (prie vieno kompiuterio).
Stasys Būdavas

**Stasys** (**Stasius**) **Būdavas** (1908 m. kovo 19 d. Papilėje, Mažeikių apskritis – 1966 m. rugsėjo 9 d. Nort Palm Byče, JAV) – Lietuvos prozininkas, poetas, kunigas.

## Biografija
Iki 1922 m. mokėsi Papilės mokykloje, 1927 m. baigė Šiaulių berniukų gimnaziją. 1927–1929 m. studijavo Kauno kunigų seminarijoje, 1929–1933 m. Vytauto Didžiojo universitete. 1934–1944 m. kapelionas Šiauliuose, Kaune.

1944 m. pasitraukė į Vakarus. 1947 m. atvyko į JAV, čia kunigavo, reiškėsi išeivijos visuomeniniame ir kultūriniame gyvenime. Palaidotas Majamyje.

## Kūryba
Pirmąjį eilėraštį paskelbė 1922 m. Mokydamasis Šiauliuose 1926 m. išleido pirmąjį poezijos rinkinį „Širdies stygoms virpant“.

## Bibliografija
* Širdies stygoms virpant…: eilėraščiai. – Šiauliai, 1926. – 16 p.
* Broliuk, nevirkdink seselės!: gyvenimo bruožas. – Marijampolė, 1928. – 16 p.
* Už motinos meilę…: apysaka. – Marijampolė, 1928. – 32 p.
* Širdys ir gėlės: apysakos. – Kaunas, 1932. – 191 p.
* Septyni: eilėraščių rinkinys: Stasius Būdavas, Klemensas Dulkė, Mykolas Linkevičius, Alė Sidabraitė, Vytautas Sirijos Gira, Stepas Zobarskas, Kazys Zupka (redagavo Klemensas Dulkė). – Kaunas: Sakalas, 1933. – 103 p.
* Mokytojas Banaitis: romanas. – Kaunas: Sakalas, 1935. – 199 p.
* Loreta: mergaitės likimo romanas. – Kaunas: Sakalas, 1936. – 300 p.
* Sala: romanas. – Kaunas: Sakalas, 1939. – 248 p.
* Vidurnakčio svečiai: novelės ir apsakymai. – Kaunas: Valstybinė leidykla, 1943. – 132 p.: iliustr.
* Varpai skamba: apysaka. – Los Angeles: Lietuvių dienos, 1952. – 180 p.
* Loreta: mergaitės likimo romanas. – 2-oji laida. – Londonas: Europos lietuvių leidykla „Bendrija“, 1952. – 172 p.
* Uždraustas stebuklas: romanas. – Brooklyn (N.Y.): Gabija, 1954. – 247 p.
* Rūsti siena: apysaka. – Hamilton: Rūta, 1959. – 193 p.
* Malonės kalnas (sud. A. Žitkus). – Hartford, Conn., 1967. – 80 p.
* Rūkas ant vieškelio: romanas. – Hartford, 1969. – 226 p.
* Europietė. – London: Nida, 1976. – 173 p.

## Nuorodos
* Prisimenant Stasių Būdavą, 2003-03-28
Nuotykių žaidimas

**Nuotykių žaidimas** () – kompiuterinių žaidimų žanras, kuriame svarbiausia yra siužetas, istorija. Šia prasme jis atitinka kitus istorijos perteikimo būdus – grožinę literatūrą, filmus, spektaklius.

Nepaisant žanro pavadinimo, nuotykių žaidimų siužetai toli gražu ne visada būna nuotykiniai – daug yra detektyvinių, siaubo žaidimų, taip pat dramų, psichologinių trilerių ir kitų.

Geru nuotykių žaidimu paprastai laikomas toks, kurio siužetas yra įdomus, herojai tikroviški. Kaip ir su kitais istorijų perteikimo būdais, kai kurių žaidėjų tarpe populiarūs sunkūs, liūdni, verčiantys pamąstyti siužetai, o kitų – linksmesni ir paprastesni.

Gryno žanro nuotykių žaidime paprastai nereikia šaudyti, valdyti transporto priemonės ar atlikti kitų kitų žanrų žaidimams įprastų veiksmų; žaidėjas paprastai tik valdo herojų įprastinėse situacijose – kur šiam eiti, su kuo kalbėti, ką sakyti, ką daryti. Šitaip siužetas vystosi toliau; paprastai visa istorija būna sugalvota iš anksto, tačiau konkrečios aplinkybės priklauso nuo žaidėjo veiksmų. Šių žaidimų veiksmas trunka ilgai, ilgiau, nei filmas (nors skirtingų žaidimų trukmės labai skiriasi) – peržaidimas žinant, kaip ką daryti, gali užtrukti kelias paras (vien dėl dialogų, videointarpų ilgumo).

Be siužeto, kai kuriuose žanro žaidimuose svarbus dalykas yra taip vadinami „galvosūkiai“, kurie ir yra pagrindinė priežastis, neleidžianti žaidėjams iš pirmo karto greitai pereiti žaidimo. Tai yra vietos, kuriose žaidėjas turi sugalvoti, kaip herojui pasiekti tam tikrą tikslą. Kai kuriems fanams labiau patinka į galvosūkius orientuoti žaidimai – kitiems labiau patinka, kai yra grynas siužetas.

Dėl savo specifikos nuotykių žaidimų paprastai negalima žaisti keliese, be to, jų žaidimas iš naujo tik leidžia geriau įsigilinti į siužetą (viskas bus panašu, kaip ir žaidžiant pirmą kartą) ir nesuteikia naujų potyrių, kaip kitų žanrų žaidimai. Dėl to gerėjant grafikai, nuotykių žaidimų užimama rinkos dalis ženkliai sumažėjo.

Iš kitų žanrų nuotykių žaidimai išsiskiria ir tuo, kad net ir labai seni žaidimai turi daug savo fanų (laikoma, kad geras siužetas nesensta, nepaisant pasenusios grafikos), o jų žaidimų siužetų kūrėjai fanų tarpe vertinami kaip ir filmų režisieriai ar knygų rašytojai. Žanro fanai statistiškai yra vyresni nei kitų kompiuterinių žaidimų žanrų, tarp jų didesnį procentą sudaro moterys.

## Nuorodos
* „Adventure Lietuva“ – lietuviška svetainė apie nuotykių žaidimus – informacija apie žanrą, jo istorija bei žaidimų duomenų bazė 
* „Campaign for Gabriel Knight 4“ – 1994–1999 gyvavusios serijos „Gabriel Knight“ ir jų kūrėjos Džeinės Džensen gerbėjų svetainė, aprašanti ir žanro padėtį bendrai (anglų, vokiečių, portugalų, prancūzų, italų, rusų ir hebrajų kalbomis)
Telesforas Šiurkus

**Telesforas Šiurkus** (1908 m. lapkričio 28 d. Gulbinuose, Akmenės valsčius – 1974 m. lapkričio 5 d. Kaune) – Lietuvos chirurgas, profesorius.

## Biografija
Buvo vyriausias daugiavaikėje 11 vaikų šeimoje, brolis Jonas Šurkus. Mokėsi Akmenės mokykloje, 1926 m. baigė Viekšnių progimnaziją, 1929 m. Šiaulių gimnaziją. 1929–1936 m. studijavo mediciną Kauno Vytauto Didžiojo universiteto (VDU) Medicinos fakultete. 1930–1931 m. tarnavo Lietuvos kariuomenėje, baigė Karo mokyklą.

Po studijų buvo paliktas dirbti universitete, bet netrukus išėjo į praktinį darbą Kauno ligonių kasų poliklinikoje (dab. Centro poliklinika). Dirbo gydytoju vidaus ligų klinikoje, 1937 m. ėmėsi chirurgo darbo. Stažavosi Vienoje prof. G. Berio (*Boehler*) traumatologijos klinikoje. Prof. Mykolas Biržiška siūlė jaunam gydytojui dirbti Viekšniuose jo pastatytuose ir savivaldybei padovanotuose Sveikatos namuose, bet prof. Vlado Kuzmos kvietimu jis liko dirbti Hospitalinės chirurgijos klinikoje. Vokiečių okupacijos metais kartu su prof. V. Kuzma pašalintas iš universiteto, nuo 1942 m. dirbo Kauno 3-ojoje poliklinikoje.

1944 m. išrenkamas VDU Bendrosios chirurgijos katedros vedėju, po pusmečio – docentu. Pokario metais labai trūko gydytojų, todėl vienu metu teko eiti ketverias pareigas – Raudonojo Kryžiaus ligoninės Chirurgijos skyriaus vedėjo, ligoninės direktoriaus, 1945–1946 m. Medicinos mokyklos direktoriaus ir 1945–1951 m. Bendrosios chirurgijos katedros vedėjo. Kelerius metus dirbo Kauno srities, o sritis panaikinus – Kauno miesto vyriausiuoju chirurgu (1950–1956 m.). Norėdamas atsidėti mokslui 1956 m. atsisakė abiejų direktoriaus pareigų, liko tik KMI Bendrosios chirurgijos katedros vedėju.

1949 m. vienas pirmųjų Vilniaus universitete apsigynė medicinos mokslų kandidato disertaciją. 1950 m. vienas pirmųjų šalyje pradėjo daryti tarakoplastines operacijas džiova sergantiems ligoniams, kasmet padarė po 280–300 operacijų. Jo iniciatyva Kauno medikai anksčiau už vilniečius pradėjo leisti mokslinius darbus. Tokių darbų profesorius parašė apie 120. 1956 m. parašė ir pirmąjį originalų lietuvišką vadovėlį „Bendroji chirurgija“, kuriuo studentai naudojasi iki šiol. Parašė kelias knygas ir monografijas. Daug prisidėjo prie lietuviškosios chirurgijos terminijos kūrimo. Nuo 1969 m. profesorius. Palaidotas Petrašiūnų kapinėse (antkapinio paminklo skulptorė Dalia Palukaitienė).

## Įvertinimas
* 1965 m. LTSR nusipelnęs gydytojas

## Šaltiniai
Valerijonas Knyva

**Valerijonas Knyva** (1909 m. lapkričio 29 d. Tartu – 1941 m. spalio 2 d. Paneriuose) – Lietuvos poetas, publicistas, vertėjas, visuomenės veikėjas.

## Biografija
Nuo 1923 m. gyveno Šiauliuose, 1930 m. baigė Šiaulių berniukų gimnaziją. 1930–1934 m. studijavo Kauno Vytauto Didžiojo universiteto Humanitarinių mokslų fakultete, ten įsijungė į komunistinę veiklą. Priklausė Lietuvos jaunimo sąjungai, dirbo Laisvamanių etinės kultūros draugijoje. Nuo 1930 m. priklausė Lietuvos raudonosios pagalbos organizacijai.

Dar mokydamasis Šiaulių gimnazijoje, 1926–1927 m. redagavo spaustuvėje spausdinamą žurnalą „Varpai“. Bendradarbiavo laikraštyje „Šiaulių naujienos“, žurnale „Mūsų Vilnius“. 1931 m. trumpai redagavo laikraštį „Lietuvos studentas“. 1934–1940 m. laikraščio „Lietuvos žinios“ atstovas Šiauliuose. 1935 m. išrinktas į Šiaulių miesto savivaldybės tarybą.

Prasidėjus bolševikų okupacijai, 1940 m. birželio-gruodžio mėn. Vidaus reikalų ministerijos savivaldybių departamento direktorius. 1940 m. žurnalo „Savivaldybė“ redaktorius. 1940 m. gruodžio mėn. – 1941 m. birželio mėn. LSSR Komunalinio ūkio liaudies komisaras. Nužudytas Paneriuose.

Išleido brošiūrą „Nūdienės šeimos tragedija“ (1931 m.), parašė eilėraščių, išvertė į lietuvių kalbą sovietinių dainų, Viktoro Hugo, Aleksandro Serafimovičiaus, Michailo Bulgakovo kūrinių.

## Šaltiniai
Konstantinovas

**Konstantinovas**:

* choro dirigentas Vladimiras Konstantinovas (1958–);
* Konstantinovas (Riazanės sritis) – kaimas Rusijoje, Riazanės srityje.

## Kitos reikšmės
* Konstantinavas
Liudas Dapšys

**Liudas Dapšys** (1911 m. rugpjūčio 16 d. Oriole, Rusija – 2000 m. rugsėjo 22 d. Šiauliuose) – teatro aktorius, režisierius, dramaturgas.

## Biografija
1932 m. baigė Šiaulių berniukų gimnaziją. 1932–1937 m. studijavo teisę Kauno Vytauto Didžiojo universitete.

1945 m. Šiaulių dramos teatre pradėjo dirbti režisieriaus padėjėju, po to – aktoriumi. Teatre sukūrė per 100 vaidmenų.

## Vaidmenys
* Sapiega – Borisas Dauguvietis, Žaldokynė,
* Mataušas – Žemaitė, Marti,
* Belčas – Viljamas Šekspyras, Dvyliktoji naktis,
* Plioplys – Vytautas Rimkevičius, Girių kirtėjai.
Dodge Ram Van

**Dodge Ram Van** buvo didelis klasės mikroautobusas, kurį gamino Dodge. Ram Van buvo krovininės paskirties, tačiau buvo ir keleivinė Dodge Ram Wagon versija. Mikroautobusas buvo gaminamas nuo 1979 iki 2003 metų.

Ram Van buvo gaminamas dviem kartomis. Pirmoji karta buvo gaminama nuo 1979 iki 1993 metų, o antroji nuo 1994 iki 2003 metų. 2004 metais mikroautobusą pakeitė Dodge Sprinter.
Chevrolet El Camino

**Chevrolet El Camino** buvo mažas pikapas, kurį gamino Chevrolet. Automobilis buvo gaminamas kaip konkurentas Ford Ranchero pikapui.

Meksikoje El Camino buvo kartais perdaromas ir parduodamas kaip **Chevrolet Conquistador**.

Pikapas buvo gaminamas penkiomis kartomis:
* 1-oji karta (1959-1960)
* 2-oji karta (1964-1967)
* 3-oji karta (1968-1972)
* 4-oji karta (1973-1977)
* 5-oji karta (1978-1987)
Buick Roadmaster

**Buick Roadmaster** buvo automobilis, kurį gamino Buick. Roadmaster vardas buvo pirmą kartą panaudotas tarp 1936 ir 1958 metų. 1991 metais Buick vėl sugrąžino Roadmaster vardą didelės klasės galinių ratų varomam sedanui ir universalui. Automobilis pakeitė Buick Estate modelį.
Stanislovas Paberžis

**Stanislovas Paberžis** (1918 m. kovo 23 d. Valgoje, Estija – 2012 m. balandžio 2 d.) – futbolininkas, Lietuvos sporto veikėjas, futbolo žurnalistas ir statistikas.

## Biografija
Gimė geležinkelininko ir namų šeimininkės šeimoje. 1932 m. išvyko gyventi į Klaipėdą, kur jau gyveno vyresnysis brolis, vėliau kunigas Ignas Paberžis (1912–1999 m.). Mokėsi Klaipėdos Vytauto Didžiojo gimnazijoje. Brolis futbolininkas pakvietė į Klaipėdos sporto sąjungos (KSS) klubo jaunių komandą. Debiutas 1933 m. kovo mėnesį buvo sėkmingas. KSS nugalėjo „Spielvereinigung“ futbolininkus 6:2, o S. Paberžis įmušė net tris įvarčius.

1935 m. mokslus tęsė Šiaulių gimnazijoje, ją 1936 m. baigęs mokėsi Klaipėdos prekybos institute. Šiauliuose dvejus metus žaidė „Žiežirbos“ komandoje, po to perėjo į „Sakalą“ ir jam atstovavo dvejus metus. Besimokydamas institute vėl tapo KSS žaidėju ir su šia komanda 1937 m. bei 1938 m. tapo Lietuvos futbolo čempionu, o 1938 m. iškovojo I Lietuvos tautinės olimpiados aukso medalį.

1937 m. liepos 8 d. pirmą kartą pakviestas į Lietuvos futbolo rinktinę, kuri žaidė draugiškas rungtynes su Rumunijos rinktine ir pralaimėjo 0:2. Rungtyniu metu Paberžio spirtas kamuolys pataikė į rumunų vartų skersinį. Tais pačiais metais KSS uostamiestyje per draugiškas rungtynes įveikė Amsterdamo „Ajax“ klubą. Vėliau olandai klaipėdiečius pasikvietė pas save ir atsirevanšavo.

1939 m. Klaipėdą aneksavo hitlerinė Vokietija, todėl Paberžis persikėlė į Kauną ir gynė Kauno LFLS garbę. 1940 m. Lietuvą užėmus SSRS kariuomenei, žaidė Pabaltijo karinės apygardos rinktinėje, kuri Rygoje rezultatu 3:2 nugalėjo Maskvos karinės apygardos rinktinę.

1947–1951 m. Vilniaus „Dinamo“, vėliau „Spartako“ meistrų komandos žaidėjas, sužaidė 97 rungtynes ir įmušė 5 įvarčius. Devyniolika kartų gynė Lietuvos rinktinės garbę. 1949 m. Paberžiui vienam pirmųjų mūsų šalies futbolininkų buvo suteiktas TSRS sporto meistro vardas.

Baigęs aktyviai sportuoti treniravo Vilniaus „Spartako“, „Žalgirio“ ir „Saliuto“ komandas. 1956 m. Lietuvos futbolo rinktinės treneris. Vėliau užėmė atsakingas pareigas Lietuvos futbolo federacijoje (LFF) ir respublikinėje „Žalgirio“ taryboje. Nuo 1965 m. organizuoja geriausio Lietuvos futbolininko rinkimus. 1968 m. suteiktas Lietuvos nusipelniusio trenerio vardas. Laikraščio „Sportas“ priedo „Futbolas: 7 dienos“ kuratorius. 2004 m. už nuopelnus Lietuvos futbolui apdovanotas LFF ordinu.

Vilniaus „Žalgirio“ futbolo komandoje sėkmingai žaidė jo sūnus Gediminas Paberžis.

## Šaltiniai
Aleksas Mrozinskas

**Aleksas Mrozinskas** (1914 m. rugpjūčio 7 d. Šiauliuose – 1969 m. lapkričio 21 d. Brukline, JAV) – pianistas, pedagogas.

## Biografija

1936 m. baigė Šiaulių gimnaziją. 1940 m. baigė Kauno konservatoriją.

1938–1944 m. Kauno radiofono koncertmeisteris. Lietuvoje surengė keletą solo koncertų. 1944 m. emigravo, nuo 1949 m. gyveno JAV. Brukline turėjo fortepijono studiją, suorganizavo vyrų kvartetą „Aitvarai“ ir jam vadovavo. Dalyvavo lietuvių radijo programose, akomponuodavo koncertuose, lietuvių renginiuose. Parašė per 100 dainų oktetams, kvartetams ir chorams.
Buick Skyhawk

Buvo du maži automobiliai kuriuos Buick vadino **Skyhawk**:
* 1975–1980 Galiniais ratais varomos Chevrolet Monza klonas ant GM H platformos, parduodamas kaip 3-durų hečbekas.
* 1982–1989 Priekiniais ratais varomos Chevrolet Cavalier klonas ant GM J platformos, parduodamas kaip 2-durų sedanas, 4-durų sedanas ir 4-durų universalas.
Eduardas Budreika

**Eduardas Budreika** (1918 m. rugpjūčio 8 d. Peterburge – 2007 m. spalio 9 d. Vilniuje) – Lietuvos inžinierius, architektas, profesorius.

## Biografija
1937 m. baigė Šiaulių berniukų gimnaziją. 1937–1938 m. mokėsi Karo mokykloje Kaune, 1938–1939 m. studijavo Vytauto Didžiojo universitete, 1939–1940 m. Romos universiteto Teisės fakultete, 1940–1944 m. Vytauto Didžiojo universiteto Architektūros fakultete. 1965 m. architektūros mokslų daktaras.

1944–1947 m. Šiaulių miesto vyriausiasis architektas, vienas iš miesto generalinio plano autorių. Parengė Dramos teatro rekonstrukcijos, gyvenamųjų namų projektus. Nuo 1947 m. Lietuvos dailės instituto dėstytojas, 1951–1961 m. Architektūros kompozicijos ir projektavimo katedros vedėjas, 1966 m. profesorius.

## Darbai
**Projektai:**
* 1949 m. – Vilniaus Gedimino pilies vakarinio bokšto restauracija.
* 1972 m. – Raudonojo Kryžiaus ligoninės chirurgijos ir terapijos korpusai.

**Paminklai:**
* 1962 m. – Rapolas Jakimavičius, Vilnius,
* 1970 m. – Vincas Grybas, Jurbarkas,
* 1970 m. – Mykolas Romeris, Vilnius,
* 1972 m. – Antanas Budriūnas, Vilnius.

## Bibliografija
* 1954 m. – Architektas Laurynas Stuoka-Gucevičius,
* 1964 m. – Estetiška darbo aplinka,
* 1965 m. – Lietuvos klasicizmo architektūros kūrėjas Laurynas Stuoka-Gucevičius,
* 1971 m. – Lietuvos architektūros istorija, (rusų kalba)
* 1971 m. – Kokybė ir grožis, (rusų kalba)
* 1977 m. – Vilniaus pilis,
* 1996 m. – Vilniaus Katedros ir Lietuvos valdovų rūmų dokumentacijos paieškos Vatikano fonduose (1990-1994 m.), LKMA suvažiavimo darbai.

## Šaltiniai
Vilhelmas Variakojis

**Vilhelmas Martynas Variakojis** (1912 m. lapkričio 19 d. Rygoje – 1988 m. kovo 2 d. Panevėžyje) – stalo tenisininkas, krepšininkas, TSRS sporto meistras, treneris.

## Biografija

1932 m. baigė Šiaulių gimnaziją, studijavo Vytauto Didžiojo universitete, 1938 m. baigė Aukštuosius kūno kultūros kursus.

1932 m. pradėjo dalyvauti stalo teniso varžybose. 1936–1939 m. keturis kartus dalyvavo pasaulio stalo teniso pirmenybėse. 1937, 1940, 1942–1944, 1949–1951 m. 23 kartus Lietuvos čempionas, iš jų 8 kartus vienetų varžybose. 1950 m. TSRS stalo teniso turnyro nugalėtojas, 1951 m. TSRS stalo teniso dvejetų varžybų čempionas.

1937–1940 m. Lietuvos vyrų krepšinio rinktinės žaidėjas.

1951–1969 m. – Panevėžio vaikų sporto mokyklos direktorius ir treneris. 1969–1974 m. Panevėžio miesto kūno kultūros ir sporto komiteto pirmininkas.

1952 m. TSRS sporto meistras, 1957 m. TSRS nusipelnęs treneris, 1964 m. LTSR nusipelnęs kūno kultūros ir sporto veikėjas.

Knygų „Stalo tenisas“ (1959 m.), „Kartu su sportu“ (1988 m.) autorius.

Palaidotas Panevėžio Kristaus Karaliaus Katedros kapinėse.

## Išnašos
Mokyklinis autobusas

**Mokyklinis autobusas** – autobusas, skirtas vežti vaikus į mokyklą ir iš jos. Pirmieji mokyklinių autobusų analogai atsirado 1827 m., juos tempė arkliai. Jungtinėse Valstijose 440 tūkst. autobusų kasdien nuvažiuoja daugiau kaip 4 milijardus mylių ir nuveža 25 milijonus vaikų.

## Mokyklinių autobusų gamintojai
* Blue Bird Corporation pratęsė *Blue Bird Body Company*
* Collins Bus
* Corbeil Enterprises
* IC Corporation, priklausanti Navistar, pratęsė International Harvester, *Ward Body* ir *AmTran*.
* Midbus įmonę 1998 m. nupirko Collins Bus kompanija.
* Thomas Built Buses, Inc.
* U. S. Bus Corporation

## Nuorodos
* Autobusas
Vytautas Jonas Nainys

**Jonas Vytautas Nainys** (1923 m. gegužės 26 d. Kretingoje – 1989 m. rugsėjo 18 d. Kaune) – Lietuvos gydytojas, antropologas, teismo medicinos specialistas, medicinos mokslų daktaras, pedagogas, vadovėlių autorius.

## Biografija
Gimė gydytojo šeimoje. Mokėsi Kretingos gimnazijoje, 1940 m. baigė Šiaulių gimnaziją. Studijavo Lietuvos veterinarijos akademijoje, vėliau – Kauno valstybiniame Vytauto Didžiojo universitete, 1945 m. baigė Kauno universiteto Medicinos fakultetą. 1946 m. Kauno universiteto Anatomijos katedros dėstytojas, vėliau dirbo Patologinės anatomijos ir teismo medicinos katedroje, specializavosi teismo medicinoje. 1950 m. apgynė medicinos mokslų kandidato disertaciją.

1950–1951 m. Kauno medicinos akademijos Anatomijos, 1956–1971 m. Teismo medicinos, nuo 1971 m. Anatomijos ir teismo medicinos katedros vedėjas. 1955–1960 m. Gydomojo fakulteto prodekanas ir dekanas; nuo 1968 m. profesorius. 1966 m. Tartu universitete apgynė medicinos mokslų daktaro disertaciją (habilitacinį darbą).

Nuo 1958 m. LSSR teismo medikų ir kriminalistų mokslinės draugijos pirmininkas. 1968–1988 m. LSSR buriavimo federacijos prezidiumo pirmininkas. Palaidotas Petrašiūnų kapinėse.

## Mokslinė veikla
Sukūrė aparatą plonoms kaulų plokštelėms gauti, metodą lyčiai nustatyti, sudarė žmogaus ūgio ir galūnių ilgių nustatymo iš galūnių proksimalinių kaulų lenteles.

Dalyvavo ekshumuojant ir ištiriant Kauno IX forte palaidotų II Pasaulinio karo aukų, taip pat Kristijono Donelaičio, Stepono Dariaus ir Stasio Girėno, kitų žymių asmenų palaikus.

Skaitė pranešimus tarptautiniuose kongresuose Los Andžele (1969 m.), Leningrade (1970 m.), VDR (1977, 1978, 1982, 1984 m.), Lenkijoje (1977, 1979 m.), Čekoslovakijoje (1984 m.). Paskelbė per 200 publikacijų, išleido teismo medicinos vadovėlį, keletą mokomųjų knygų ir metodinių rekomendacijų.

## Bibliografija
* Teismo medicina: vadovėlis (su Juozu Markuliu), 1969 m., 2 leid. 1979 m.
* Teismo medicininis lavono tyrimas (su A. Cėpla), 1970 m.
* Asmenybės nustatymas pagal galūnių proksimalius kaulus, 1972 m., rusų kalba
* Gyvų žmonių tyrimas teismo medicinoje (su A. Cėpla), 1973 m., 2 leid. 1982 m.
* Lavono apžiūra įvykio vietoje (su A. Cėpla), 1975 m.
* Lietuvių antropologijos metmenys, bendraautoris, 1991 m.

## Įvertinimas
* 1983 m. LTSR nusipelnęs mokslo veikėjas

## Šaltiniai
Stasys Bistrickas

**Stasys Bistrickas** (g. 1924 m. gegužės 8 d. Radviliškyje) – žurnalistas, redaktorius.

## Biografija
1940 m. baigė Šiaulių gimnaziją. 1942–1944 m. 16-osios lietuviškos divizijos karys. 1944 m. laikraščio „Tiesa“ redakcijos skyriaus vedėjas, 1945–1946 m. „Tiesos“ korespondentas Telšiuose. 1946–1947 m. LKP Telšių apskrities komiteto propagandistas. 1947–1948 m. LLKJS Telšių apskrities komiteto sekretorius. 1948–1949 m. laikraščio „Lietuvos pionierius“ redaktorius. 1950–1956 m. žurnalo „Žemės ūkis“ redakcijos atsakingasis sekretorius. 1956–1972 m. laikraščio „Tiesa“ redakcijos darbuotojas, 1958–1972 m. vyr. redaktoriaus pavaduotojas. 1972–1990 m. Maskvoje stenogramų leidinio lietuvių kalba „TSRS Aukščiausiosios Tarybos posėdžiai“ redaktorius. Gyvena Maskvoje.

## Bibliografija
* Pakilimas: Šakių rajono Lenino vardo kolūkyje. – Vilnius, 1955. – 35 p.
* Eiliniai žmonės: apybraižos. – Vilnius: Valstybinė politinės ir mokslinės literatūros leidykla, 1957. – 62 p.
* Ir sušaudytieji prabyla. – Vilnius: Valstybinė politinės ir mokslinės literatūros leidykla, 1960. – 86 p.: iliustr.
* Jų dievas: apybraiža / Stasys Bistrickas, Stasys Laurinaitis. – V.: Valstybinė politinės ir mokslinės literatūros leidykla, 1962. – 44 p.
* 40 000 kilometrų: reportažas apie kelionę išilgai Tarybų Sąjungos sienų / Stasys Bistrickas, Vytautas Miniotas. – Vilnius: Valstybinė grožinės literatūros leidykla, 1962. – 248 p.: iliustr.
* Prie jūrų žydrųjų: įspūdžiai iš kelionių Krymo keliais. – Vilnius: Mintis, 1964. – 72 p.: iliustr.
* Ką ošia Panerių pušys. – Vilnius: Mintis, 1977. – 47 p.: iliustr.
* „Tiesos“ kelias: 1917–1977: Lietuvos komunistinės spaudos istorijos puslapiai. – Vilnius: Mintis, 1977. – 210 p.
* Susipažinkime – Maskva. – Vilnius: Mintis, 1979. – 184 p.: iliustr.
* Aštuonios dienos suvažiavimų rūmuose: reportažai iš TSKP XXVI suvažiavimo. – Vilnius, 1982. – 93 p.: iliustr.

## Įvertinimas
* 1965 m. LTSR nusipelnęs kultūros veikėjas

## Šaltiniai
Romos Virtus

**Romos „Virtus“** – Italijos krepšinio klubas, šiuo metu žaidžiantis pagrindinio rėmėjo **Lottomatica** vardu. Įkurtas 1960 m.

## Pasiekimai

* 1983 m. Italijos čempionai
* 1986, 1992 m. R. Koračo taurės laimėtojai
* 1984 m. Europos Taurės laimėtojai

## Komandos sudėtis [[2008]]–[[2009]] m.

2008 m. lapkričio 15 d.

## Garsiausi žaidėjai

*  Larry Wright
*  Dino Radja
*   Carlton Myers
*  Daniel Santiago
*  Anthony Parker
*  Tyus Edney
*  Gregor Fučka

## Nuorodos

*Oficialus puslapis
Jurgis Fledžinskas

**Jurgis Fledžinskas** (1924 m. balandžio 27 d. Ginkūnuose, Šiaulių apskrityje – 1988 m. rugpjūčio 12 d. Vilniuje) – altininkas, pedagogas, dirigentas.

## Biografija

Muzikos mokėsi Šiauliuose. 1941 m. baigė Šiaulių gimnaziją. 1949 m. baigė Lietuvos valstybinę konservatoriją. Nuo 1949 m. joje dėstė, 1974 m. profesorius. Tarp jo mokinių Petras Radzevičius, Donatas Katkus ir kiti.

1941–1944 m. styginių kvarteto, kurį sudarė Stasys Jurkevičius (I smuikas), Jurgis Fledžinskas (II smuikas), Jonas Fledžinskas (altas), Aleksandra Kašubienė (violončelė), narys. 1946-1981 m. griežė „Lietuvos“ kvartete, tarptautinių konkursų laureatas, 1959 m. Budapešte, 1964 m. Lježo tarptautinių konkursų antros vietos laimėtojas. 1959–1972 m. Konservatorijos simfoninio orkestro dirigentas. Pirmasis atliko Valentino Bagdono, Balio Dvariono, Benjamino Gorbulskio, Juozo Gruodžio, Aleksandro Kačanausko kūrinius.

1959 m. LTSR nusipelnęs artistas, 1964 m. nusipelnęs meno veikėjas. 1965 m. su kitais apdovanotas LTSR valstybine premija.

1981 m. muzikinė karjera nutrūko dėl patirtos avarijos ir atsiradusio neįgalumo. Keletą metų bandęs adaptuotis, nenuleisti rankų, pasitraukė iš gyvenimo.

Tėvai – Aleksandra Zubovaitė-Fledžinskienė ir Jonas Fledžinskas Brolis Vytautas Fledžinskas, seserys Aleksandra Kašubienė ir Sofija Pempienė. Žmona Kornelija Kalinauskaitė-Fledžinskienė, sūnūs Putinas ir Taurius.

## Literatūra
* *Jurgis Fledžinskas*, sudarytoja Audronė Girdzijauskaitė. Vilnius: Gairės, 2008.

## Šaltiniai
Pontiac G8

**Pontiac G8** yra galiniais ratais varomas sedanas, kurį gamino General Motors dukterinė markė Pontiac. Automobilis pakeitė Pontiac Grand Prix modelį. G8 buvo pristatytas Čikagos automobilių parodoje 2007 metų vasarį. G8 tapo pirmuoju automobiliu nauduojančiu Zeta platformą Šiaurės Amerikoje.
Juozas Medeikis

**Juozas Medeikis** (1871 m. rugsėjo 11 d. Kuosėnuose, Kupiškio valsčius – mirė po 1934 m., palaidojimo vieta nežinoma) – knygnešys.

## Biografija
Gimė ūkininko šeimoje. Baigė pradžios mokyklą. Visą savo gyvenimą pašventė kovai su caro priespauda. Buvo darbštus ir gabus knygnešys bei draudžiamos lietuviškos spaudos platinimo organizatorius. Kupiškio apylinkėse buvo vienas iš žymesniųjų tautinio atgimimo veikėjų.

Aktyviai dalyvavo 1905 m. revoliuciniuose įvykiuose. Caro žandarų persekiotas, sugautas su draudžiama lietuviška spauda ir trejiems metams ištremtas į Archangelsko guberniją. Nuo 1934 m. liepos 1 d. paskirta nusipelniusio veikėjo-knygnešio – 25 Lt pensija.
Ribes malvaceum

***Ribes malvaceum*** – agrastinių (*Grossulariaceae*) šeimos augalas. Jis yra būdingas Kalifornijai. Augalas paplitęs beveik 1500 m aukštyje nuo Žemutinės Kalifornijos iki San Francisko įlankos.

## Galerija

Ribesmalvaceum12-2.jpg
Ribes malvaceum var veridifolium 1.jpg
Ribes malvaceum var viridifolium 3.jpg
Paradox Interactive

**Paradox Interactive** (anksčiau vadinosi **Paradox Entertainment**) – kompiuterinių žaidimų kūrimo ir leidybos bendrovė iš Švedijos, Stokholmo. Daugiausia garsi savo strateginiais žaidimais: „Europa Universalis“, „Hearts of Iron“ ir „Victoria“ serijomis. Išleido: „Knights of Honor“, „Galactic Civilizations II: Dread Lords“, „Rush for Berlin“, „Heart of Empire – Rome“, „Take Command: 2nd Manassas“, „“, „Silent Heroes“, „Sword of the Stars“.

## Sukurti žaidimai

### Europa Universalis serija
* *[[Europa Universalis]]* (2000 m.)
* *Europa Universalis II* (2001 m.)
* *Europa Universalis II: Asian Chapters* (2004 m.)
* *[[Europa Universalis III]]* (2007 m.)
* *Europa Universalis III: Napoleon's Ambition* (2007 m.)
* *Europa Universalis III: In Nomine* (2008 m.)
* *Europa Universalis III: Heir to the Throne* (2009 m.)
* *Europa Universalis III: Divine Wind* (2010 m.)
* *[[Europa Universalis IV]]* (2013 m.)

* *Europa Universalis: Rome* (2008 m.)
* *Europa Universalis: Vae Victis* (2008 m.)

### Hearts of Iron
* *[[Hearts of Iron]]* (2002 m.)
* *[[Hearts of Iron II]]* (2005 m.)
* *Hearts of Iron II: Doomsday* (2006 m.)
* *Hearts of Iron II: Armagedon* (2007 m.)
* *Hearts of Iron II: Iron Cross* (2010 m.)
* *[[Hearts of Iron III]]* (2009 m.)
* *Hearts of Iron III: Semper Fi* (2010 m.)
* *Hearts of Iron III: For the Motherland* (2011 m.)
* *Hearts of Iron III: Their Finest Hour* (2012 m.)
* *Hearts of Iron – The Card Game* (2011 m.)
* Hearts of Iron IV:(2016 m.)
* Hearts of iron IV:Together for Victory(2017 m.)

### Victoria
* **' (2003 m.)
* ''Victoria: Revolutions'' (2006 m.)
* ''Victoria II'' (2010 m.)
* ''Victoria II: A House Divided'' (2012 m.)
* ''Victoria II: Heart of Darkness'' (2013 m.)

=== Kiti ===
* ''[[Crusader Kings]]'' (2004 m.)
* ''[[Crusader Kings II]]'' (2012 m.)
* ''Crown of the North'' (2000 m.)
* ''Two Thrones'' (2004 m.)
* ''[[Mount&Blade]]'' (2008 m.)
* **' (2015 m.)

## Nuorodos
* Oficiali „Paradox Interactive“ svetainė (anglų k.)
USS George Washington (CVN-73)

**[[USS]] George Washington (CVN-73)** – šeštasis Nimitz klasės atominis lėktuvnešis, priklausantis Jungtinių Valstijų kariniam jūrų laivynui. Pavadintas pirmojo JAV prezidento Džordžo Vašingtono garbei. Lėktuvnešis yra ketvirtas JAV karinio laivyno laivas, pavadintas šiuo vardu.

„George Washington“ pradėtas statyti 1986 m. rugpjūčio 25 d. „Newport News Shipbuilding“ laivų statykloje Niuport Niuze, Virdžinijoje. Galintis bet kada išplaukti į jūrą 1992 m. liepos 4 d. Bazuojasi Norfolko uoste Virdžinijoje.

2008 m. „USS George Washington“ tapo pirmuoju atominiu lėktuvnešiu, dislokuotu karinio jūrų laivyno bazėje Jokosukoje, Japonijoje.

## Istorija
Pirmą kartą *„George Washington“* buvo dislokuotas 1994 m. balandžio 20 d. Užduotį atliko Viduržemio jūroje ir Persijos įlankoje. Grįžo į uostą tų pačių metų lapkričio 17 d.

1996 m. sausio 26 d. – liepos 23 d. – antra dislokacija Viduržemio jūroje ir Persijos įlankoje.

1997 m. spalio 3 d. – 1998 m. balandžio 3 d. – trečia dislokacija Viduržemio jūroje ir Persijos įlankoje.

1998 m. gegužės 11 d. – 1999 m. kovo 17 d. – 10 mėnesių nuodugnus patikrinimas ir remontas Norfolko uoste.

2000 m. birželio 1 d. – gruodžio 19 m. – ketvirta dislokacija Viduržemio jūroje ir Persijos įlankoje.

2001 m. rugsėjo 12 d. – rugsėjo 15 d. – rūpinosi saugumu Niujorke po rugsėjo 11 d. teroristinių išpuolių.

2002 m. birželio 20 d. – gruodžio 20 d. – penkta dislokacija Viduržemio jūroje ir Persijos įlankoje. Taip pat dalyvavo operacijoje „Tvirta taika“.

2004 m. sausio 20 d. – liepos 26 d. – penkta dislokacija Viduržemio jūroje ir Persijos įlankoje.

2005 m. sausio 28 d. laivas pristatytas apžiūrai ir remontui. Buvo atnaujinta dauguma laivo sistemų, sutvarkytas korpusas. Pakeista gynimosi ginkluotė: vienas Phalanx CIWS stovas ir vienas Sea Sparrow raketų leistuvas pakeisti dviem RIM-116 RAM raketų leistuvais. Į Norfolką lėktuvnešis grįžo 2005 m. gruodžio 17 d.

Gruodžio 14 d. „George Washington“ kapitoną Garry R. White pakeitė David Dykhoff.

## Išnašos

## Nuorodos
* Oficialus „George Washington“ tinklalapis (ang.) 
* MaritimeQuest „George Washington“ nuotraukų galerija
Budeliai

**Budeliai** – kaimas Kaišiadorių rajono savivaldybės rytuose, 4 km į šiaurės rytus nuo Mikalaučiškių, kairiajame Neries krante. Stūkso Budelių piliakalnis (arba Skarbo kalnas), prie jo rasta III–V a. archeologinė gyvenvietė. Aplink kaimą įsteigtas Budelių kraštovaizdžio draustinis su Neries sala ir Aukupio žemupio slėniu.

## Etimologija

Liaudies etimologija kaimo vardą sieja su nuožmiomis kovomis, kurios vyko su kryžiuočiais ant vietos piliakalnio.

## Istorija
XX a. pr. pateko į Vilniaus apskrities Musninkų valsčių.

1945 m. birželio 27 d. ties Budeliais įvyko kautynės tarp NKVD ir Lietuvos partizanų. Stribams įsiveržus į partizanų slaptavietę ir vėlesnių susirėmimų metu žuvo du rusų kariai bei lietuvių partizanai Juozas Kacevičius-Dagilis, Zigmas Rudys-Smilga, Vaclovas Kareckas-Jovaras.

## Padavimas

Viduramžiais šioje vietoje stovėjusi pilis, kurią nuolatos puldavę kryžiuočiai. Paskutiniojo puolimo metu, norėdami pilyje paslėptų brangenybių, kryžiuočiai išžudė visus lietuvius, kol liko tik trys gynėjai – Nargė, jos sužadėtinis Dangis ir jos brolis Baumis. Kryžiuočiai kankino ir nužudė abu vyrus, bet jie neišdavė turtų, o paskutinioji likusi Nargė išprašė kryžiuočių komtūro duoti durtuvą, sakydama, kad juo parodys kur besą lobiai, tačiau pati sau smogė į krūtinę ir sukniubo ant savo brolio ir mylimojo lavonų. Kryžiuočiai taip ir liko nesužinoję, kur slepiami pilies lobiai, nors joje jau nebeliko nė vieno gynėjo. Nuo to laiko piliakalnis vadinamas Skarbo kalnu ( – „lobis, turtas“) arba Budelių piliakalniu (pabrėžiant kryžiuočių nuožmią kovą prieš lietuvius).

## Gyventojai

## Šaltiniai

* 
* 
*
Albinas Jovaišas

**Albinas Jovaišas** (1931 m. birželio 10 d. Šiauliuose – 2006 m. lapkričio 22 d. Vilniuje) – Lietuvos filologas, literatūros tyrinėtojas, humanitarinių mokslų daktaras, Vilniaus universiteto Lietuvių literatūros katedros profesorius.

## Biografija
1950 m. baigė Šiaulių J. Janonio vidurinę mokyklą. 1951–1956 m. Vilniaus universiteto Istorijos-filologijos fakultete studijavo lietuvių kalbą ir literatūrą.

1954–1958 m. dirbo Valstybiniame radijo ir televizijos komitete. 1958–1966 m. Lietuvių kalbos ir literatūros instituto mokslinis darbuotojas. 1963 m. filologijos mokslų kandidatas. 1966–1968 m. Knygų rūmų, 1969–1971 m. VU bibliotekos darbuotojas. 1971–2000 m. Vilniaus universiteto Filologijos fakulteto dėstytojas, 1982 m. docentas. Skaitė lietuvių literatūros istorijos kursą (XIII–XIX a.), vedė seminarus apie Martyną Mažvydą, Mikalojų Daukšą, Kristijoną Donelaitį. 1975–1984 m. Vilniaus universiteto Filologijos fakulteto prodekanas. 1991 m. profesorius. Palaidotas Antakalnio kapinėse.

## Mokslinė veikla
Jurgio Lebedžio mokinys ir įpėdinis, palikęs ryškų pėdsaką Lietuvos senosios raštijos tyrinėjimuose, iki Gedimino laiškų pagilinęs senojo kultūrinio Lietuvos rašto vagą. Parengė ir išleido senosios literatūros vadovėlių vidurinėms mokykloms. Paskelbė daug mokslinių straipsnių apie senąją literatūrą, Gedimino laiškus, studijas apie Gedimino laiškus, senovės raštijos periodizavimą, Lietuvos metraščius, archyvinių publikacijų.

Parengė Liudviko Rėzos „Lietuvių liaudies dainos“ (d. 2, 1964 m.), Kristijono Donelaičio archyvinių dokumentų publikacijas (su Kostu Doveika, knygoje „Literatūra ir kalba“, t. 7, 1965 m.). Iš rusėnų kalbos išvertė „Trumpąjį Lietuvos metraščių sąvadą“ (knygoje „Metraščiai ir kunigaikščių laiškai“, 1996 m.). Vokietijos žurnaluose paskelbė straipsnių apie Kristijoną Donelaitį, Martyną Mažvydą, Liudviką Rėzą, Augustą Šleicherį.

## Bibliografija
* Liudvikas Rėza: monografija. – Vilnius: Vaga, 1969. – 358 p.
* Jie parašė pirmąsias lietuviškas knygas, 1989 m.
* Lietuvių literatūra. Nuo raštijos pradžios iki tautinio sąjūdžio: vadovėlis vidurinėms mokykloms (iliustr. G. Pempė). – Kaunas: Šviesa, 1991. – 173 p. – ISBN 5-430-01241-6
* Kristijonas Donelaitis: Mažosios Lietuvos dainius. – Kaunas: Šviesa, 1992. – 261 p. – ISBN 5-430-00434-0
* Martynas Mažvydas: pirmosios lietuviškos knygos parengėjas. – Kaunas: Šviesa, 1996. – 198 p. – ISBN 5-430-02287-X
* Senoji Lietuvos literatūra: vadovėlis (dail. Aušra Lisauskienė). – Kaunas: Šviesa, 1998. – 263 p. – ISBN 5-430-02684-0
* Mikalojus Daukša ir jo laikai: skiriama Mikalojaus Daukšos „Postilės“ 400 metų jubiliejui. – Kaunas: Šviesa, 2000. – 207 p.
* Lietuvių literatūros istorija: XIII–XVIII amžius / Eugenija Ulčinaitė, Albinas Jovaišas. – Vilnius: Lietuvių literatūros ir tautosakos institutas, 2003. – 524 p.: iliustr. – ISBN 9955-475-51-X
* Jie parašė pirmąsias lietuviškas knygas / Albinas Jovaišas (sud. Sigitas Narbutas). – 2-asis patais. ir papild. leid. – Vilnius: Lietuvių literatūros ir tautosakos institutas, 2009. – 248 p.: iliustr. – ISBN 978-609-425-006-4

## Įvertinimas
* 2003 m. Lietuvos didžiojo kunigaikščio Gedimino ordino Riterio kryžius 

## Šaltiniai
Naubertas Jasinskas (1940)

**Naubertas Jasinskas** (1940 m. kovo 10 d. Šiauliuose – 1977 m. vasario 20 d. ten pat) – Šiaulių dramos teatro aktorius, režisierius, dramaturgas.

## Biografija
1958 m. baigė Šiaulių J. Janonio vidurinę mokyklą, 1965 m. Vilniaus universitete baigė lietuvių filologijos studijas. Nuo 1966 m. Šiaulių dramos teatro aktorius.

Teatre sukūrė 20 vaidmenų. 1967 m. režisavo Džeromo Deivido Selindžerio pjesę „Rugiuose prie bedugnės“. Parašė spektaklio „Kaip žydėjimas vyšnios…“, pagal Salomėjos Nėries eilėraščius pastatyto Šiaulių dramos teatre 1974 m. scenarijų.

## Asmeninis gyvenimas
Naubertas Jasinskas yra dramaturgo ir režisieriaus Nauberto Jasinsko senelis.

## Įvertinimas
* 1974 m. Augustino Griciaus premija 

## Svarbesnieji vaidmenys

* 1968 m. – Maratas, Aleksejus Arbuzovas. Mano vargšas Maratas
* 1969 m. – Juras, Vytautas Rimkevičius. Girių kirtėjai
* 1974 m. – Mauras, Vincas Mykolaitis-Putinas. Valdovas
* 1974 m. – Padronas Tonis, Karlas Goldonis. Kivirčai Kjodžoje
* 1975 m. – Džeris, Viljamas Gibsonas. Dviese sūpuoklėse

## Šaltiniai
Airijos futbolo lyga

**Airijos futbolo lyga** vadinamos šios futbolo organizacijos bei varžybos:
* Šiaurės Airijos futbolo lyga;
* Airijos Respublikos futbolo lyga.
Ignas Laurušas

**Ignas Laurušas** (1932 m. vasario 22 d. Šiauliuose – 1974 m. liepos 13 d. Vilniuje) – dailininkas architektas.

## Biografija
Brolis Vytautas Laurušas.

Mokėsi Šiaulių berniukų gimnazijoje (baigė 1950 m.). Piešimo įgūdžių įgijo mokydamasis pas Gerardą Bagdonavičių. 1956 m. baigė Lietuvos dailės institutą.

Nuo 1957 m. dirbo Vilniuje, buvo miesto vyriausiasis dailininkas, Komunalinio ūkio statybos instituto vyr. architektas. Paskelbė straipsnių apie miesto estetiką ir interjerus.

## Projektai

* Petro Cvirkos skveras ir paminklas Vilniuje,
* Kavinė „Literatų svetainė“,
* Kavinė „Rūta“,
* Restoranas „Palanga“,
* Antakalnio kapinių rekonstrukcija (bendraautoriai Ignas Gražys ir Rimantas Dičius),
* Privačių gyvenamųjų namų projektai Vilniuje, Kaune.
* Šiaulių miesto Santuokų rūmai (su Apolonija Nisteliene, 1975 m.)

## Išnašos
GMC Acadia

**[[GMC]] Arcadia** (ir panašūs Buick Enclave ir Saturn Outlook) yra dideli visureigiai naudojantys GM Lambda platformą. Arcadia JAV rinkoje pasirodė 2006 metų gruodį, Kanadoje turėtų pasirodyti 2007 metais kaip 2008 metų modelis.

Variklis:
* 3.6l LY7 V6 turintis 275 AG (199 kW)
Saturn Outlook

**Saturn Outlook** yra didelis visureigis, kurį gamina Saturn. Automibilis debiutavo Niujorko tarptautinėje automobilių parodoje. Outlook yra gaminamas naudojant GM Lambda platformą (kuri naudojama ir GMC Acadia bei Buick Enclave). Visureigis pakeitė jau nebegaminamą Saturn Relay miniveną. Outlook yra pigiausias iš GM Lambda visureigių.

Outlook naudoja 3,6 l DOHC 24-vožtuvų HFV6 variklį, kurio yra du variantai:
* **XE** – 270 AG (198 kW) ir 248 lb-ft (331 Nm) sukimo momentas
* **XR** – 275 AG (199 kW) ir 251 lb-ft (335 Nm) sukimo momentas *(dvigubas išmetimas)*
Abu variantai naudoja Hydra-Matic 6T75 6-pavarų automatinę transmisiją ir gali turėti priekinius arba visus varomus ratus.
Niimi Nišiki

**Niimi Nišiki** (arba **Šinmi Nišiki**, , 1836 m. – 1863 m.) – vienas iš trylikos pirmųjų Šinsengumi narių kartu su Serizava Kamo ir Kondo Isami. Jis gimė Mito – han (dabar Ibaraki prefektūra) ir buvo Šintomunen – ryu kardo valdymo meistras.
Jis buvo vienas iš trijų pirmųjų Šinsengumi vadų, bet buvo pažemintas iki vado padėjėjo. Kadangi Niimi Nišiki buvo svarbus Serizava frakcijos narys, Jamanami Keisuke ir Hidžikata Tošizo privertė jį įvykdyti sepuku 1863 m maždaug spalio 19 d. Serizava ir kiti jo grupės nariai buvo nužudyti po savaitės Matsudaira Katamori (Aizu klano daimio) įsakymu.
Nors jis pasivadino Niimi Nišiki, jo tikrasis vardas liko nežinomas. Spėjama, kad jis buvo gan išsilavinęs, nes jo vardas Niimi Nišiki rodo tarimo žaismą.
Yra įtarimų, kad jis galėjo būti Chōšū klano šnipas ir turėti artimų ryšių su Sonno – džoi grupėmis, buvusioms Mito ir Tosa.
Nukryžiavimas

**Nukryžiavimas** () – senovinė mirties bausmė. Auka vinimis prikalama prie didelio medinio kryžiaus per riešus ir pėdas, kur paliekama kankinamai mirčiai. (Krucifiksuose klaidingai vaizduojama, kad prikalama per plaštakas.) Kitas variantas – auka būdavo pririšama (metalinės vinys tuomet buvo pakankamai brangios).

Ši bausmė buvo plačiai praktikuojama Romos imperijoje, tačiau panašūs metodai buvo naudoti ir Persijoje. Romėnai nukryžiavimą naudojo iki 313 m., kai Romos imperijoje buvo įteisinta krikščionybė bei greitai tapo oficialia religija.

Pats garsiausias nukryžiuotas žmogus Jėzus Kristus – krikščionių mesijas. Todėl krucifiksas yra pagrindinis krikščionių simbolis. Tačiau gali būti, kad jo forma skyrėsi nuo dabar vaizduojamos.
Dainius Trinkūnas (1931)

**Dainius Trinkūnas** (1931 m. liepos 25 d. Šiauliuose – 1996 m. lapkričio 30 d. Vilniuje) – pianistas, pedagogas, nusipelnęs meno veikėjas, Lietuvos kultūros ir švietimo ministras (1992-1994).

## Biografija
1949 m. baigė Šiaulių muzikos mokyklą, 1950 m. Šiaulių J. Janonio vidurinę mokyklą, 1955 m. – Lietuvos konservatoriją.

1955–1958 m. Šiaulių muzikos mokyklos, 1958–1960 m. Lietuvos konservatorijos dėstytojas. 1960–1970 m. Vilniaus M. K. Čiurlionio meno mokyklos, 1970–1973 m. Lietuvos SSR filharmonijos direktorius.

1973–1988 m. Lietuvos TSR Kultūros ministro pavaduotojas, 1988–1990 m. kultūros ministras. 1990–1992 m. Lietuvos dailės muziejaus Vilniaus paveikslų galerijos vedėjas. 1992–1994 m. LR Kultūros ir švietimo ministras Penktajame ir Šeštajame Ministrų kabinetuose. Padėjo į Lietuvą pergabenti Mykolo Žilinsko dailės kūrinių kolekcijas.

1967 m. LTSR nusipelnęs meno veikėjas.

Brolis Gytis Trinkūnas.

## Šaltiniai

|-
Arklių paradoksas

**Arklių paradoksas** – paradoksas, kai klaidingai taikant matematinę indukciją įrodoma, jog visi arkliai yra vienos spalvos.

Tarkim, n – arklių skaičius mūsų aibėje. Jei turime tik vieną arklį (n = 1), tai, suprantama, visi arkliai aibėje vienos spalvos. Belieka įrodyti, jog teiginys teisingas bet kokiam arklių skaičiui.

Dabar tarkim, jog turime du arklius. Paimkime vieną jų iš aibės. Gausime vieno arklio aibę, kur, aišku, visi arkliai vienos spalvos. Jei paimsime antrąjį, gausime kitą, irgi vieno arklio aibę, kurioje visi arkliai taip pat vienos spalvos. Klaidingai interpretuojant matematinės indukcijos taisykles, šioje vietoje neva įrodoma, jog bet kokioje dviejų arklių aibėje visi arkliai vienos spalvos – bet kurių dviejų arklių spalva vienoda. Jei bet kurių dviejų arklių spalva vienoda, tai *visi* arkliai yra vienos spalvos.

Paradokso „įrodyme“ klaidingai tariama, jog abi aibės, kurios lieka iš dviejų arklių aibės pašalinus vieną arklį, turi bendrų savybių. Iš tiesų to nėra, nes šio aibės neturi bendrų elementų.

Paprastai aiškinant, klaida neatrodo nei labai sudėtinga, nei sunkiai pastebima. Tačiau ji paaiškina ir iliustruoja kitas panašaus pobūdžio matematinės logikos klaidas, kurias aptikti daug sunkiau. Greičiausiai dėl šios priežasties „arklio paradoksas“ minimas matematinėje literatūroje.
Santa Krus de la Siera

**Santa Krus de la Siera** (arba **Sieros Santa Krusas**; , ) – miestas Bolivijos rytuose; departamento administracinis centras. 1,6 mln. gyventojų (2024 m.; didžiausias šalyje). Yra tarptautinis oro uostas. Išvystyta naftos, maisto, odos pramonė. Universitetas.

## Istorija

Miestas įkurtas 1561 m. vasario 26 d. Iš pradžių jis buvo 220 km į rytus nuo dabartinės vietovės, į kurią persikėlė 1592 metais.

### Pavadinimo kilmė

Miesto įkūrėjas Njuflas de Čavesas miestą pavadino savo gimtojo miesto Estremadūroje (Ispanija) garbei *Santa Cruz de la Sierra* („Kalvų šventasis kryžius“).

## Sportas
* Club Blooming – futbolo klubas rungtyniavo aukščiausioje lygoje.
* Oriente Petrolero – futbolo klubas rungtyniavo aukščiausioje lygoje.
* Royal Pari FC – futbolo klubas rungtyniavo aukščiausioje lygoje.
: Namų rungtynes žaidžia Ramono Agileros vardo stadione (), talpinančiame 38 tūkst. žiūrovų.
* Real Santa Cruz – futbolo klubas rungtyniavo aukščiausioje lygoje.
: Namų rungtynes žaidžia Real Santa Cruz stadione (), talpinančiame 14 tūkst. žiūrovų.

## Miestai-partneriai

## Išnašos
Belenas

**Belenas** ( arba *Belém do Pará*) – miestas Brazilijos šiaurėje, Paros valstijos sostinė. 1,41 mln. gyventojų (2005). Yra *Val de Cães* tarptautinis oro uostas. Išvystyta maisto, medžio apdirbimo pramonė, yra universitetas, *Santo Alejandre* vienuolynas (XVIII a.).

Tai vienas iš didžiausių Brazilijos miestų Amazonės regione; Amazonės žiotys yra į šiaurę nuo miesto. Mieste auga daug mangų (todėl jis kartais vadinamas *Cidade das mangueiras* – mangų miestu).

Savivaldybės plotas – 1059 km², gyventojų skaičius – 1 506 420 (2021 m.).

## Istorija

Miestą 1616 m. sausio 12 d. įkūrė portugalų kapitonas *Francisco Caldeiras de Castelo Branco*.

## Šaltiniai